정조 21년
前掌令吳鵬南疏曰伏以臣遐陬賤蹤蓽戶蔑識濫竊科名猥通臺籍分已過矣榮亦極矣恩造如天報答無地惶蹙之心十載如一日而臣有老母難於離捨敻隔天陛八年于玆矣不意再昨秋柏府恩除特下於絶塞之外至承乘馹之命一路同榮九族咸慶而地甚絶遠旣未能及時登道雖在遞改之後而惶懍之極未敢晏然在鄕昨春入城掌憲恩命又出格外自顧私分不敢處以臺臣唐突辭疏惟當竭蹶趨膺粗伸分義而已故前後恩除之下猥未嘗陳一疏論一事惶愧交切莫知死所而不忍便訣徊徨至此矣今則新春已屆老母年且八十臣之情勢急於歸護而地亦數千里之遠一出都門五雲已邈日月如流人事難必而一向含默孤負聖恩則臣死亦罪鬼敢將窺管之見不顧越俎之嫌猥陳蕪辭伏乞聖明裁察焉臣伏讀月正元日綸音之下者猗歟盛哉我殿下警民導俗之治於斯至矣做人樣子莫均於小學使當世之人無不學其學焉者無不知其事親之爲孝而盡爲子之道則忠移於君敬移於長以至家而國而天下平莫不卽此而推將去堯舜之道亦不過孝悌而已黎民於變之化豈外於是哉噫近來所謂邪學背名敎悖倫常爲世道之憂誠不少矣苟使小學之敎復明鄕飮而有禮遜之風鄕約而有敦俗之美則彼邪學者卽浮漚之自起自滅於空溟之中顧安敢肆其害哉此實息邪距詖放淫之一大關捩也承三聖之功不獨專美於古而興三代之治可以復見於今矣雖然有初非難克終爲貴上雖有導率之化而下必有承行者然後此敎可以休明矣竊伏見各道都事卽一冗官而不過爲殘文區處之窠而已臣之愚意侍從之有學識行誼者差遣都事專掌勸奬之任或關飭而勸講或輪巡而考講勉勉導迪以至鄕飮鄕約等事竝令照檢對揚聖化則自可有丕變之效矣夫衣食足而知禮節旣富且敎聖人攸訓何幸昨秋告熟八域同飽迨此康年務廣儲蓄庸備不虞乃王政之所不可緩者也蓋社倉卽朱夫子之遺制而先正臣宋時烈稱其美故相臣閔鼎重至請頒行國中先賢之所見豈偶然哉爲民別藏名以義倉稔歲則斂而積之歉年則散而賑之在民有共濟之利在國有博施之惠而使朱夫子之美法雖不行於當時得行於今日則環東土數千里咸囿於仁愛之中而使斯民無飢矣豈不休哉至於北關尤宜設倉廣儲自來民俗不知天物之爲貴歲登而穀賤則視之如土初不節用亦不蓋藏一有凶歉輒致南運之弊每貽丙枕之憂臣嘗慨然與鄕中父老每議建立社倉則皆曰諾矣苟有朝令勸諭愚俗以示廣蓄之方而俾爲備凶之資則此乃渠之命脈也孰不樂爲也哉大有之年行之易而積之必多邑邑如是社社如此擇其勤幹者掌其事勿許年年斂散惟務廣儲而待凶賑救則南運之弊可除而生民之利益博矣此亦鄕約中一事故敢此仰達令廟堂採條約講利病以爲永久遵行之地焉惟我靑丘一域自是福國也帶山濱海處處天險曲曲地利夫如是故以高麗之不振焉敢當中國之萬一而雖唐太宗之英武動天下之大兵未免敗還至如契丹之强再渡鴨緣不能拔一城蓋其天所以限東土而有非人力之所能侵奪者也況乎我朝亦一中華而國力十倍於高麗者乎禮義其俗金革其志皇明之日月在上何嘗忘越膽之志春秋之義理弸中何暇論魏國之寶而所貴在德所講在兵陰雨之戒不可忽也敵國之患不可忘也而近來昇平已久人心狃安操鍊每停軍情解體以言乎各邑則兵摠徒擁虛簿以言乎各營則戎政未免疎虞不可不利者器械而所謂軍器不過蠹弦鈍刃不可不修者城池而所謂修擧摠是有名無實孟子嘗以無敵國外患爲有國之戒惟殿下念之不惟申明於在內之各營門而爲先嚴飭於諸道道帥臣及守宰軍摠之虛而思所以完充戎政之疎而思所以修擧以至城池完而器械利則何憂乎越海之寇何患乎北來之賊乎禦侮之策其在斯乎而爲今日之當務也顧念臣雖不讀兵生長邊陲略知關防之形便矣蓋北之行營卽兵使移駐之所而在於六鎭之中爲賊路之初頭也無阻山阻水之險有四面受敵之慮西距高嶺江近爲三十里東距慶源江遠爲八十里矣脫有獫狁之不恭數三百鐵騎或自烏喇而出或自後春而來一渡豆江乘夜突馳奄薄城下則所謂軍兵皆散在各邑何能及時赴援而環顧左右不過一哨之守番卒而已雖賁育之勇孫吳之智何以措其手而賊若出其不意又絶南路之咽喉則雖欲退守鏡城亦不可得矣坐而受縛之外無他道顧安有制勝之暇言哉夫大將者所以節制各邑指授方略則何必坐賊路之初先受其鋒乎當初近江設營蓋其備藩胡竊發之患而以今觀之或南或北徒煩往來之屑屑實非專制之計也至於鏡城之本營城池固人民衆北有茂嶺之阻南有鬼門之險大海環其東長白截其西誠四塞之地而實爲大將之所也今如南兵營之廢行營而長在本營指揮六鎭之守節制四邑之軍則此可爲專制一方之長策其視行營之移駐利害皎然明甚而行營亦非謂全然廢之也虞候以中軍自在鎭之則南北之聲勢相應依舊是一樣子此非臣一人之見爲然也北關之人語及邊備未嘗不以此熟講也伏願下詢于前後帥臣令廟堂採其形便而處之焉至若鍾城府偏在江干接以海濱地方之遠二百有餘里而大嶺重阻故種種邑弊民隱指不勝屈而今之行營卽古之鍾城邑也道理均適城池備完甲者之議以爲移本邑於行營設獨鎭於鍾城則在邑鎭俱有仍舊貫之便在邊地又有增武衛之美而犬牙之形以成鍾民之願可副云而此則特其變通以後事也有方伯焉臣不必煩瀆而第於關防又有一疎虞者何也自鏡城通六鎭之路有二焉一則茂山嶺路也一則葛坡嶺路也自慶源沿江由茂嶺路而至鏡城則爲五日程自慶源犯鍾城境由葛嶺路而至鏡城則爲三日程而俱是大路也其備守之方宜無彼此之異而茂山嶺則南有富寧北有會寧府嶺下又有豐山鎭自初設防可謂盡矣而至於葛坡嶺則南至輸城郵卽七十里之長路也北至慶源境卽百餘里之長谷也近二百里之地無一鎭之防守無一卒之報警誠非計也蓋北之所憂卽烏喇寧古塔後春等胡而烏喇寧古塔則猶在千餘里之遠至於後春乃胡中大部落而與慶源隔江而居人煙相望實有朝夕之慮矣脫有邊釁一朝白馬紅頭渡江而南則必不由茂嶺之遠徑趨葛嶺之近不待智者而可知矣一踰此嶺長驅而向鏡城則如輸城郵之在中者初無城池有何防守之可言哉言念及此寧不寒心然則不可不守者葛嶺而此嶺下五里許有築城舊址父老傳以爲在昔荐凶未免中止云而不記其時蓋此處乃會寧地而近峽稍廣去海不遠民有蒙利之事矣故相臣李宗城故參判臣李彝章按節本道時皆巡審其形便曰此實賊路要衝不可不防云而未及設施因循以至于今此非臣臆說前人之所見亦如此而第念鏡城五堡之置於長白山下者以其備野人之在於長白山後者而建州雄長之後廓無人煙已久茂山設邑之後沿江防守則五堡爲內地而俱屬冗鎭空然在山谷間旣無所守徒費廩米侵漁殘卒鎭樣不成廢革之議亦久矣臣之愚意以此一二堡廢而合之移設於葛嶺底古城址仍舊完築則事半功倍而爲僉使之窠以鎭之此爲一策不然則僧徒之居生於六鎭及富寧者無慮數三百戶而多在於此嶺之近山以其僧徒作隊爲軍一如南北漢之爲而設寺於嶺脈以五堡中最不緊者一二鎭革之而移給廩米及軍器於僧軍使之資生一以爲防守一以爲報警之地亦好矣伏願下詢廟堂從長議處俾爲防邊固圉之策焉且伏聞關西廢郡復設之議其來已久而何幸近有許入之令四方之無土無家者視之樂土擧皆向頭庶可以次第復疆而目下北邊又有關防之一重處蓋茂山之南所謂長坡地在於白頭山嶺下北距茂山府爲二日程西距雲龍堡爲三日程也一路白山最是要害重處而長坪大谷廓然空虛沿江累百里一無鎭堡之所守識者之憂歎久矣何幸近年人民拓而入之土地膏潤收穫倍蓰目今來者四集以戶則殆過二百餘家以地則可設一二鎭堡也或者以爲幅員之長大如此割茂山西面等地合而又設一縣則民可益聚地可益闢云而此則不但有猝地張大之嫌卽不過次第事也沿邊重地有此民聚而距邑如彼之遠則其在邊計不可仍以置之爲先合設一鎭守其沿路鎭其民心此爲長策臣愚以爲鏡城五堡旣係冗鎭以其一二堡移設於此處江邊則軍物諸樣不患不備而初頭設施不過一築城而已如是則西之復疆北之闢疆一時竝美而爲萬世之鞏圉豈不盛哉至於北關以邊上重域無論上下人民非執殳之士則皆守城之軍也自初實邊明有令甲居者使不得任其出境而近來法綱解弛六鎭之人托以茂山之遷徙轉由白山路而向南者間多有之矣一自厚州慈城之許入人心胥動擧有向西之願避軍逃奴首尾相續雖有家有土者無難棄去白山一路日日塡塞若此不已則磨天以北恐有空虛之慮而第其邊地則一也避於北者何擇於西乎其意適會此時欲轉而之他之計也若一向任其去就不有防限則不但有散四之慮人心無以定而邊備無以守矣伏望令本道道臣申明舊典十官人物使不得任自遷移出境爲宜矣竊伏念檢田之制公賦之所出也則禹貢之三壤倣周官之九一秩秩有序井井不紊者以其打量之得宜也量之之法雖有定制而土地之形以時變易或因江漲而沈沒或以川破而潰決經界隨而不正收獲從而見縮必限年以改量必隨時以釐正然後公無賦稅之不均民無白地之徵入此所以朝令之每每申飭改量而守宰難於此摠民人怯於加等必以因循爲事姑息爲計而其中被災之民則永無田形而年年納稅論以八道孰無此弊而至於關北則逐年川破野畓無所餘山田皆剝落地無所收而稅則自如此由於一付田籍則雖至川反而不能頉下故也此爲北民第一痼弊伏願下詢廟堂亟賜變焉惟我殿下四聰之達而無遠不聞四目之明而無微不燭八域孰非一庭之內而逖矣北隅自是王化之所難及而繡衣之不出殆將三十年矣民俗以之無所懲守宰以之無所憚欽恤典則寔我殿下至仁厚澤與天無極同胞之民孰不蒙一視之恩而奈之何俗見必曰北民頑矣非大棍則難治一切以濫制之毒棍惟意肆行傷命頗多噫天之生人豈有南北之限而彼亦民也此何罪也以之而民之愁苦轉甚則輒思繡行之來蓋以御史卽殿下之耳目而行殿下之威令故也此則惟在處分之如何臣不敢言而至若監司一路之依瞻也近來春秋之巡省每止鏡城鮮踰茂嶺雖緣事勢之適然而豆江一隅還有域外之嫌去襜之儀不但爲貴於觀瞻宣化之政尤宜加意於遠邊今後則使之遍巡地頭以示重邊之意兼講關防之策恐亦爲宜矣臣幸丁晠世末由涓埃之報區區寸誠只有一死之願而愚衷所激不避猥屑荒蕪一疏敢陳十條倘蒙聖慈不以人廢言則不勝萬幸臣無任云云省疏具悉小學之敎與鄕飮鄕約之效卽敎民成俗之大關捩爾言是矣至於各道都事之擇差固好而得人未必在於通淸與否矣社倉之制始於朱夫子爾疏所引宋先正閔故相頒行之請亦有意見而北關風習大抵不知節用民情之願設誠如爾言問其便否於道臣亦可令廟堂行會習操事爾言亦是矣北兵營事其他經綸諸條令道臣指陳所見後亦令廟堂回啓刑具之違越典則繡衣之久未得見宜乎北路士民之抑鬱當有從後考察之擧道臣行部取其簡易不踰茂嶺每以爲非之令廟堂嚴飭